ALBINA ȘI PAIANJENUL 


Era odată o femeie şi avea doi copii, un băiat şi-o 
fată. Copiii au plecat amindoi în lume să-şi caute de 
lucru, pentru că mama lor n-avea putere să-i ţiie. 

Băiatul a intrat învățăcel la un ţesător de pînză, iar 
fata căra petre pentru zidarii care făceau casă. 

După cîtăva vreme, mama lor s-a îmbolnăvit de 
moarte și-a rugat pe un om din satul ei să ducă veste 
copiilor. 

Omul, după mult umblet prin lume. a găsit pe băiat 
şi pe fată. Băiatul era tocmai la războiul de țesut şi, cînd 
i-a spus omul de ce-a venit, băiatul răspunse: „Eu ce 
să-i fac! Las’ să moară că e bătrînă și i-a sosit ceasul. 
Eu nu pot să plec, că prea am mult de lucru.“ Și a 
rămas băiatul tot la război, și-a ţesut mai departe şi 
n-a plecat. 

Pe fată a găsit-o omul suind schelele cu petre în poala 
hainei. Și cînd i-a spus omul de ce-a venit, fata a lăsat 
petrele jos și a început să plîngă şi a plecat tot într-un 
suflet spre casă. 

Mamă-sa cînd a văzut-o s-a ridicat din pat şi de 
multă bucurie i s-a limpezit sufletul, dar s-a făcut neagră 
de supărare cînd i-au spus că băiatul n-a vrut să vie. 
A luat capul fetei între mîni și a sărutat-o pe frunte 
şi-a zis : „Măcar că el a uitat de mine tocmai în ceasul 
morții mele, eu vă iubesc deopotrivă p-amîndoi ! Îl iu- 
besc și-l iert dac-a făcut el cu asta vrun păcat, să-l ju- 
dece Dumnezeu, că e drept şi puternic şi judecata lui e 
fără greşală !“ Aşa a zis biata mamă, apoi şi-a lăsat 
capul pe căpătii şi-a închis ochii și-a murit. 

Și în clipita aceea fata s-a făcut albină, iar băiatul 
păianjen. Și de-atunci păianjenul trăieşte singur, vecinic 
singur, fără fraţi şi surori şi fără părinţi. El fuge de 
lumină şi vecinic își ţesă pinza prin locuri întunecoase, 
şi e tot posomorit şi supărat, iar oamenii îl urgisesc şi 
oriunde îl află, îi strică pinza și pe el îl fugăresc şi-l 
omoară. 

Dar albina de-atunci e veselă și toată ziua zboară de 
pe-o floare pe alta, şi trăiește cu părinții ei şi cu fraţii, 
şi cu surorile la un loc. Iar oamenii o iubesc și o văd 
cu drag, căci ea cu toţi împărțeşte ceea ce adună, și tu- 
turor le dă din mierea ei. Iar casa ei e fagurul cel galben 
ca soarele, şi din ceara albinelor fac creştinii lumînările, 
pe cari le aprind în ceasul morţii şi le pun să lumineze 
sub icoana Maicii Domnului. 

